SKUILKRANS REFORMASIE – Skuilkrans
Regoor die wêreld bevind die kerk haar in ’n nuwe era. Veral binne samelewings wat as modern of postmodern tipeer kan word, het die kerk haar vroeëre vanself-sprekende en belangrike posisie verloor. Die kerk bevind haarself al meer op die rand van die samelewing. ’n Samelewing waarna dikwels as Post-Christendom verwys word.
Teenoor Post-Christendom verwys die term Christendom na dié tydperk in die geskiedenis van die kerk wat begin het in die vierde eeu by Konstantyn wat die Christelike godsdiens die staatsgodsdiens gemaak het. Só het die kerk van `n klein handjievol mense wat onderdruk en vervolg is, beweeg na `n posisie van mag en rykdom. As die kerk praat is daar geluister. Die kerk het mense se lewensritme bepaal. Vanaf die 18de eeu het die mag en posisie van die kerk begin verbrokkel en die kerk het na die kantlyn toe geskuif. Dié proses van verbrokkeling is steeds besig om voltrek te word. Ons beleef dit elke dag. Ons kinders roep die kerk vaarwel toe. Van ons beste vriende bely openlik dat hulle ateïste is.
Hierdie nuwe posisie van die kerk maak dat teoloë al meer vra na die identeit van die kerk. Wie en wat is die kerk? Wie is ons en waarheen is ons oppad? Hoe moet die kerk van Jesus Christus kerk wees in ons tyd? ”Watter tipe kerk word benodig om ’n getroue en relevante getuienis in ons kultuur en omgewing te lewer?”
Die oortuiging groei almeer dat veranderinge in die strukture, patrone en vorme van plaaslike gemeentes se bedieninge nodig is, voordat die kerk getrou kan wees aan haar roeping. Daarom moet ons:
Opnuut dink oor Skuilkrans se identiteit en waarheen ons oppad is.
Tegelyk krities wees teenoor ons omringende konteks, en probeer om `n alternatiewe gemeenskap te wees en profeties te leef.
Bewus wees dat die kerk se roeping nie net die roeping van `n paar enkelinge is nie, maar die taak van die hele gemeente. Elkeen het ‘n verantwoordelikheid.
Skuilkrans wil haarself dus weer afvra: Hoe lyk ’n Skrifgetroue gemeente wat aantreklik is vir die mens van vandag? Wat moet die styl wees waarin ons dinge doen? Is ons `n gemeente wat die Woord van God waar maak binne ons omgewing? Ons het Prof. Malan Nel, wat vandag die oggend- en aanddiens waarneem, gevra om ons gemeente hiermee behulpsaam te wees. Malan Nel is vir baie jare verbonde aan die Sentrum vir Kontekstuele Bediening by UP. Hy is reeds dekades saam met Amerikaanse gemeenteleiers besig om gemeentes te analiseer en te begelei.
Jou opinie as toegewyde Skuilkranser is vir ons uiters belangrik! Ons vra dat jy dit sal oorweeg om betrokke te raak en saam met ons oor die toekoms te dink en te droom.
Wanneer? Saterdag 28 Mei van 8:30-15:00 en Sondag 29 Mei van 10:15-12:15.
Terugvoer: Ysterman ten bate van Crux